hy hy hy hy hy hy hy hy en hy hy hy hy hy hy hy hy oc en hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy en en en en hy hy en hy en hy en hy en hy en
Անհաս երեխայի աճը և զարգացումը - Pavel Mazmanyan | MD, PhD, Neonatologyst
01 Sep Անհաս երեխայի աճը և զարգացումը
Posted at 16:25h in Հրապարակումներ by PMAdmin 0 Comments
Անհաս երեխաների մոտ աճի, կերակրման հմտությունների և զարգացման գնահատումը պետք է կատարվի շտկված տարիքի հիման վրա: Երեխայի տարիքը հաշվարկված ծննդյան փաստացի ամսաթվով կբերի ոչ պատշաճ գնահատման և սխալ խորհուրդների: Ծնողները հաճախ նշում են, որ  բուժաշխատողները հաշվի չեն առնում նորածնի անհասությունը:
Հասուն հղիության ժամկետը գնահատվում է 40 շաբաթ, սկսած հղիի վերջին դաշտանային ցիկլից:
Շտկված տարիքը (ՇՏ) ցույց է տալիս, թե ինչքան կլիներ նորածնի տարիքը, եթե հղիությունը հասներ հասուն ժամկետի:
Քրոնոլոգիական  տարիքը (ՔՏ) ցույց է տալիս երեխայի տարիքը սկսած ծննդյան փաստացի ամսաթվից:
Շտկված տարիքը որոշելու համար, որպես ծննդյան ամսաթիվ օգտագործվում է ճշգրիտ հաշվարկված ծննդաբերության ակնկալվող ամսաթիվը (ԾԱԱ) :
Քրոնոլոգիական տարիքից շտկված տարիքի (ՇՏ) որոշումը
(ՇՏ)= (ՔՏ) – անհասության ամիսները կամ շաբաթները
Նորածինը ծնվել է 28 շաբաթական գեստացիոն ժամկետում
Նա 12 շաբաթ շուտ է ծնվել ժամանակից  (40 շաբաթ – 28 շաբաթ =12 շաբաթ = 3 ամիս)
Այսօր լրանում է նրա փաստացի ծննդյան 6 ամիսը (6 ամիս քրոնոլոգիական տարիք)
ՇՏ= 6 ամիս – 3 ամիս
Նորածինը 3 ամսական է
Ցածր քաշով ծնված բազմաթիվ երեխաներ և նրանց ընտանիքները հետագա հսկողության նպատակով այցելում են բժշկական զննման, որի ժամանակ բժիշկը գնահատում է երեխայի զարգացման առաջադիմությունը, իսկ բուժման անհրաժեշտության դեպքում իրականացնում է վաղ միջամտություն: Հետագա հսկողության նպատակով իրականացվող այցերը կատարվում են ըստ ժամանակացույցի՝ կյանքի 1-ին տարվա ընթացքում: Երեխայի զարգացումը գնահատելու հետ մեկտեղ, բժիշկը կանոնավոր ստուգում է քաշը, գլխի շրջագիծը և հասակը, համոզվելու համար, որ երեխայի աճը ընթանում է ըստ նախատեսվածի:
Երեխայի աճի գնահատման քարտեր
Ծնողներին տրվում են անհատական աճի գնահատման քարտեր, որոնց վրա նշվում է երեխայի աճի ցուցանիշները և համեմատվում են դրանք աճի տարիքային միջին ցուցանիշների հետ: Այն երեխաների ցուցանիշները, ովքեր ծնվել են 37 շաբաթականից շուտ ժամկետում, նշվում են անհասների համար նախատեսված քարտում, մինչև 10 շաբաթ, սկսած նրանց ծննդաբերության ակնկալվող ամսաթվից: Դրանից հետո անհաս երեխաների աճը գրանցվում է հիմնական քարտերում՝ շտկված տարիքին համապատասխան:
Նկ. 1 Բոլոր անհաս երեխաների աճի ցուցանիշները պետք է գրանցվեն Ֆենտոնի աճի քարտում համապատասխան նրանց շտկված տարիքին (ՇՏ)՝ մինչև 40 շաբաթ, գումարած հետծննդյան 10 շաբաթը:
Նկ.2 50 շաբաթական շտկված տարիքին հասնելուն պես, անհաս նորածինների ցուցանիշները պետք է միայն նշվեն ստանդարտ աճի քարտերում, հաշվի առնելով նրանց և՛ շտկված և՛ փաստացի տարիքը:
Աճի գնահատման քարտերի կառուցվածքը
Երեխայի զարգացումը բնութագրվում է ցենտիլներ կոչվող չափումներով, որովհետև դրանք համապատասխանում են տոկոսների միջինացված արժեքին: Քարտի վրա նշված կորագծերը ցույց են տալիս երեխայի բնականոն զարգացումը, թե ինչպես է երեխայի քաշը նորմայում աճում և հավասարվում որոշակի տարիքում: Օրինակ՝ եթե երեխայի հասակը նրա տարիքին համապատասխան 5-րդ ցենտիլում է գտնվում, դա նշանակում է, որ եթե համեմատվեն 100 երեխայի հասակի ցուցանիշները, ապա վերը նշված երեխան կլինի թվով 5-րդը, իսկ ամենաբարձրահասակը՝ 100-րդը: Գոյություն ունեն առանձին քարտեր նախատեսված տղաների և աղջիկների համար, քանի որ տղաները որպես կանոն ավելի ծանր են: Քաշի և հասակի ցենտիլները պետք է համապատասխանեն միմյանց, եթե դրանց միջև տարբերությունը շատ է, դա կարող է ցույց տալ երեխայի մոտ թերքաշության կամ գերքաշության առկայության մասին, և բժիշկը պետք է քայլեր ձեռնարկի ուղղված սնման ռեժիմի կարգավորմանը:
Նախապես որոշված «թիրախների» գնահատումից առավել ինֆորմատիվ է  զարգացման Էտապների դիտարկումը: Որոշ անհաս երեխաների մոտ այդ միջոցով կարելի է ի հայտ բերել լրացուցիչ միջամտության մասին ազդարարող նշաններ: Երեխայի կյանքի առաջին տարիների ընթացքում, բժիշկը կգնահատի նրա զարգացման առաջընթացը:
Դրանք սովորաբար հանգամանորեն մշակված «թիրախներ» են, հիմնված երեխայի կողմից որոշակի հմտություն ձեռք բերելու միջին տարիքի վրա: Օրինակ՝ երեխան փորձում է ինքնուրույն քայլել միջինում 8-18 ամսականում: Զարգացման էտապները մշակվել են, որպեսզի օգնեն բժիշկներին վաղ նկատելու խնդիրները: Ծնողները պետք է ի նկատի ունենան, որ հասուն երեխաների զարգացումը նույնպես կարող է չհամապատասխանել նախատեսված նորմերին:
Եթե երեխան ծնվել է անհաս, ապա զարգացման էտապը գնահատվում է նրա ծննդյան ակնկալվող, այլ ոչ թե փաստացի ամսաթվին համապատասխան: Մոտ 2 տարեկան հասակում, անհաս երեխաների զարգացումը հաճախ հավասարվում է իրենց հասուն ծնված հասակակիցներին և հետևաբար այդ տարիքից սկսած կարելի է կիրառել երեխայի փաստացի տարիքը: Շատ անհաս նորածինների մոտ երբեմն դա ձգվում է մինչև 3 տարեկան հասակը:
Քայլ առ քայլ կատարելով առաջընթաց
Վերադառնանք քայլելու զարգացման էտապի վերոհիշյալ օրինակին, եթե երեխան չի սկսել քայլել 10-18 ամսականում, դա դեռ չի խոսում խնդրի պարտադիր առկայության մասին: Երեխան կարող է հետագայում հաջողությամբ լրացնել այդ «բացը»: Այնուամենայնիվ բժիշկը կարևորություն տալով դրան, կուղեգրի համապատասխան մասնագետի մոտ, քանի որ որոշ դեպքերում երեխան կարող է բուժման կարիք ունենալ:
Փորձեք չհամեմատել Ձեր երեխային իր հասուն ծնված հասակակիցների հետ: Որոշ ծնողներ հաճախ են մտածում իրենց երեխայի զարգացման էտապների մասին և հասկանում են դրանք որպես երեխայի զարգացման առաջընթացի կամ ձախողման ցուցանիշներ: Դրա փոխարեն ծնողները պետք է ընկալեն զարգացման էտապները որպես ազդանշաններ, որոնք կարող են անհրաժեշտության դեպքում օգնել նրանց: Զարգացման էտապների ուշացումը, չի մատնանշում խնդրի առկայության մասին:
Այս հոդվածը պարունակում է ընդհանուր տեղեկություն և ոչ մի դեպքում չի կարող փոխարինել բժշկի խորհրդատվությանը: Անհաս երեխայի աճի և զարգացման հետ կապված խորհրդատվության նպատակով կարող եք դիմել «Էրեբունի» բժշկական կենտրոնի ծննդատան ամբուլատոր ծառայություն։
Sorry, the comment form is closed at this time.
Ինչպե՞ս ճիշտ պատրաստել արհեստական կաթնախարնուրդ տան պայմաններում
Խորհուրդներ ծննդատնից դուրս գրվելուց հետո
Վիտամին D–ի դեֆիցիտի կանխարգելման խորհուրդներ